Musi nyofho dza khakhathi dza muṱani dzi tshi vha dodela vhutshiloni ...

A vha vhoṱhe!

Khamusi vha muṅwe wa vha zwigidi vhane vha khou livhana na khakhathi dza muṱani. Vhunga vhunzhi ha vhapondwa avha, vha a ḓivhona mulandu vha pfa u nga hu na zwe vha khakha uri vha tambudziwe naa?

Bivhili a i imi na u tambudza

Yesu o ḓa fhano shangoni u vhofholola vhathu kha vhupuli. U ḓisa kutshilele kuswa, hune munna muṅwe na muṅwe, mufumakadzi na ṅwana a vha na pfanelo ya u farwa zwavhuḓi sa muthu.

“Unga na Mubebwa-nga-muthu a songo ḓa u shumelwa, o ḓa u shumela vhaṅwe na uri a fe a vhe tshipfumelo tsha u vhofholola vhanzhi.”

MATIOSI 20:28

Mudzimu o ni renga tshoṱhe, zwenezwo ni songo tsha ḓiita phuli dza vhathu na langiwa nga mihumbulo yavho.

1 VHAKORINTA 7:23

Kani-ha a ni zwi ḓivhi uri ni nnḓu ya Mudzimu? A ni ḓivhi uri Muya wa Mudzimu u dzula ngomu haṋu? Ane a tshinyadza nnḓu ya Mudzimu, na ene Mudzimu u ḓo mu tshinyadza, ngauri nnḓu ya Mudzimu ndi khethwa. Ḓivhani-ha uri nnḓu yeneyo ndi inwi.

1 VHAKORINTA 3:16-17

Ṱhoni dza u tambudziwa

Sa muthu o tambudziwaho, vha nga vha na ṱhoni khulwane dzine dza ita uri vha tende uri a vho ngo tea u funiwa. Fhedzi Bivhili i khwaṱhisedza uri vho itwa sa tshifanyiso tsha Mudzimu.

Mudzimu a vhumba muthu a tshi ḓifanyisa; o mu vhumba a tshi fana na Mudzimu; o vha vhumba muṅwe e munna muṅwe e musadzi.

GENESI 1:27

Mudzimu o ita nga vhulondo vhukuma musi a tshi vha sika:

Miraḓo yanga yoṱhe yo vhumbwa nga Iwe;

wo nnduka ndi thumbuni ya mme anga.

Ndi tshi vhona uri wo mmbumba hani,

ndi a kanuka, nda ofha, nda u renda;

mishumo yau i a akhamadza,

hezwo ndi a zwi ḓivha zwavhuḓivhuḓi.

DZIPHISALEMA 139:13-14

Kha vha ṱanganedze uri Mudzimu u a vha funa

Vha ṅwana mufunwa wa Mudzimu a sa tei u tambudziwa:

Muya we Mudzimu a ni ṋea ha ri iti phuli dzine dza sokou dzula dzi na nyofho, u ri ita vhana vha Mudzimu a ri konisa u vhidzelela ra ri, “Baba, Muṋe wanga!” Ngauralo Muya wa Mudzimu Ene muṋe u ḓadzisa vhuṱanzi ha mbilu dzashu ha uri ri vhana vha Mudzimu.

VHAROMA 8:15-16

A tshiho tshine tsha nga ri fhandekanya na lufuno lwa Mudzimu lwe a ri itela nga Khristo Yesu Muṋe washu.

VHAROMA 8:39b

Murena ndi mutsireledzi wavho

“Muṋe washu ndi bako ḽanga,

ndi vhushavhelo hanga,

ndi Mulamuleli wanga.

Mudzimu wanga ndi tombo ḽanga,

Ene ane nda khuda ngae,

ndi Ene tshiṱangu tshanga,

pfumo ḽi nndwelaho.

Ndo ḓitika ngae,

ndi dzhavhelo ḽanga,

ndi Mutshidzi wanga, u ntshidza kha vhanna vha tshiṱuhu.”

2 SAMUELE 22:2-3

Kha vha wane thuso!

Hu na madzangano manzhi Afrika Tshipembe o ḓikumedzelaho u thusa avho vha re kha vhushaka ha u tambudziwa.

Kha vha founele Lifeline kha: 0800 150 150

Ḽi tshi kovhela hu rothiswa miṱodzi,

ḽi tshi tsha ha lila mifhululu.

DZIPHISALEMA 30:5b

*Vese dza maṅwalwa dzo dzhiiwaho kha Bivhili ya Tshivenḓa ya 1998.

Zwo ganḓiswa na u phaḓaladzwa nga vha Bible Society of South Africa.

www.biblesociety.co.za

Bibles and audio Bibles are available on the BibleSA-app